钦定古今图书集成/历象汇编/岁功典/第045卷 > 《淮南子》 > 《时则训》
## 钦定古今图书集成/历象汇编/岁功典/第045卷 > 《淮南子》 > 《时则训》

“孟夏之月，招摇指巳，昏翼中，旦婺女中，其位南方，其
日丙丁，盛德在火，其虫羽，其音征，律中仲吕，其数七，
其味苦，其臭焦，其祀灶，祭先肺，蝼蝈鸣，蚯螾出，王瓜
生，苦菜秀。天子衣赤衣，乘赤骝，服赤玉，建赤旗，食菽
与鸡，服八风水，爨柘燧火，南宫御女，赤色，衣赤采，吹
竽笙，其兵戟，其畜鸡，朝于明堂左个”，以出夏令。立夏
之日，天子亲率三公、九卿、大夫，以迎岁于南郊。还，乃
赏赐，封诸侯，修礼乐，飨左右。命太尉赞杰俊，选贤良，
举孝悌，行爵出禄，佐天长养，继修增高，无有隳坏。毋
兴土功，毋伐大树。令野虞，行田原，劝农事，驱兽畜，勿
令害谷。天子以彘尝麦，先荐寝庙，聚畜百药，靡草死。
麦秋至，决小罪，断薄刑。孟夏行秋令，则苦雨数来，五
谷不滋，四邻入保。行冬令，则草木早枯，后乃大水，败
坏城郭。行春令，则螽蝗为败，暴风来格，秀草不实，四
月官田，其树桃。